KOMISIJOS SPRENDIMAS
2006 m. spalio 3 d.
dėl finansinių padarinių apmokant Europos žemės ūkio orientavimo ir garantijų fondo Garantijų skyriaus finansuotas išlaidas nustačius tam tikrus ūkio subjektų padarytus pažeidimus
(pranešta dokumentu Nr. C(2006) 4324)
(Autentiški tik tekstai vokiečių, anglų, ispanų, suomių, prancūzų, italų, olandų ir portugalų kalbomis)
(2006/678/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. balandžio 21 d. Tarybos reglamentą (EEB) Nr. 729/70 dėl bendrosios žemės ūkio politikos finansavimo (1), ypač į jo 8 straipsnio 2 dalį,
pasitarusi su Fondo komitetu,
kadangi:
(1)
Reglamento (EEB) Nr. 729/70 8 straipsnio 1 dalies c punkte numatyta, kad valstybės narės turi imtis priemonių, reikalingų dėl pažeidimų ar aplaidumo prarastoms sumoms atgauti. Vadovaujantis Reglamento (EEB) Nr. 729/70 8 straipsnio 2 dalimi, neatgavus visos sumos, finansinius pažeidimų ar aplaidumo padarinius padengia Bendrija, išskyrus tuos pažeidimų ar aplaidumo padarinius, kurie yra priskirtini valstybių narių administracinės valdžios institucijoms ar kitoms įstaigoms.
(2)
Savo sprendimais bylose C-34/89 Italija prieš Komisiją (2), C-54/95 Vokietija prieš Komisiją (3) ir C-277/98 Prancūzija prieš Komisiją (4) Teisingumo Teismas nutarė, kad valstybės narės turi imtis priemonių pažeidimams skubiai ištaisyti. Iš byloje C-34/89 priimto sprendimo ypač matyti, kad valstybė narė negali nesiimti veiksmų ketverius metus nuo to laiko, kai buvo nustatytas pažeidimas (5). Per tą laikotarpį paprastai reikėtų atlikti tyrimą ir priimti sprendimą dėl išieškojimo procedūros inicijavimo. Byloje C-54/95 Teismas nurodė, kad iš esmės valstybės narės turi pradėti išieškojimo procedūrą per vienerius metus po to, kai sužinomi visi reikalingi duomenys apie pažeidimą.
(3)
Iki šiol Komisija, pagal Reglamento (EEB) Nr. 729/70 8 straipsnio 2 dalį siekdama priimti sprendimą dėl pažeidimų finansinių padarinių, įvertino valstybių narių atliktas išieškojimo procedūras dėl pažeidimų, apie kuriuos buvo pranešta iki 1999 m. sausio 1 d. pagal 1991 m. kovo 4 d. Tarybos reglamentą (EEB) Nr. 595/91 dėl pažeidimų ir neteisingai sumokėtų sumų, susijusių su bendrosios žemės ūkio politikos finansavimu, susigrąžinimo, ir dėl šios srities informacinės sistemos organizavimo bei panaikinantį Reglamentą (EEB) Nr. 283/72 (6) ir kurie susiję su daugiau nei 500 000 EUR sumomis. Tai darydama Komisija vadovavosi to reglamento 5 straipsnyje ir 1995 m. liepos 7 d. Komisijos reglamento (EB) Nr. 1663/95, nustatančio išsamias taisykles dėl Tarybos reglamento (EEB) Nr. 729/70 apibrėžtos EŽŪOGF garantijų skyriaus sąskaitų apmokėjimo tvarkos taikymo (7), 8 straipsnyje nustatyta tvarka.
(4)
Iš patikrinimų ir dvišalių diskusijų su valstybėmis narėmis matyti, kad tam tikrais atvejais valstybės narės veikė nepakankamai skubiai ir atidžiai. Todėl tokiais atvejais nesusigrąžinimo finansiniai padariniai negali būti padengti iš Bendrijos biudžeto.
(5)
Visais kitais atvejais išnagrinėtų pažeidimų finansiniai padariniai dengiami iš Bendrijos biudžeto.
(6)
Atvejai, apie kuriuos buvo pranešta pagal Reglamentą (EEB) Nr. 595/91, kai neteisingai išmokėtos sumos buvo visiškai susigrąžintos arba buvo nustatyta, kad tokių išmokų nebuvo, turi būti išbraukti iš pranešimų sąrašo, nurodyto to reglamento 3 ir 5 straipsniuose.
(7)
Komisija suvestinėje ataskaitoje pranešė valstybėms narėms apie sumas, kurių Bendrija nefinansuos, ir priežastis, kurių pagrindu priimtas toks sprendimas,
PRIĖMĖ ŠĮ SPRENDIMĄ:
1 straipsnis
Šiuo sprendimu I priede išvardytos bylos yra patikrintos ir patvirtintos, o atitinkamas sumas sumoka susijusi valstybė narė.
2 straipsnis
Šiuo sprendimu II priede išvardytos bylos yra patikrintos ir patvirtintos, o atitinkamos sumos sumokamos iš Bendrijos biudžeto.
3 straipsnis
III priede išvardytos bylos išbraukiamos iš pranešimų sąrašo, numatyto Reglamento (EEB) Nr. 595/91 3 ir 5 straipsniuose.
4 straipsnis
Šis sprendimas skirtas Vokietijos Federacinei Respublikai, Ispanijos Karalystei, Prancūzijos Respublikai, Italijos Respublikai, Nyderlandų Karalystei, Portugalijos Respublikai ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2006 m. spalio 3 d.